CELEX: 62020TN0094
Language: hu
Date: 2020-02-19 00:00:00
Title: T-94/20. sz. ügy: 2020. február 19-én benyújtott kereset – Campine és Campine Recycling kontra Bizottság

27.4.2020   
            
            
               HU
            
            
               Az Európai Unió Hivatalos Lapja
            
            
               C 137/52
            
         
      2020. február 19-én benyújtott kereset – Campine és Campine Recycling kontra Bizottság
      (T-94/20. sz. ügy)
      (2020/C 137/83)
      Az eljárás nyelve: angol
      
         Felek
      
      
         Felperesek: Campine (Beerse, Belgium), Campine Recycling (Beerse) (képviselők: C. Verdonck, B. Gielen és Q. Silvestre
      
         Alperes: Európai Bizottság
      
         Kérelmek
      
      A felperesek azt kérik, hogy a Törvényszék:
      
                  —
               
               
                  kötelezze a Bizottságot a Törvényszék Campine-ítéletének (1) teljesítésével összefüggő késedelmi kamatnak megfelelő kártérítés megfizetésére a bírság Campine általi ideiglenes megfizetésétől 2019. december 11-ig tartó időszak vonatkozásában. Ezt a késedelmi kamatot vagy az EKB alkalmazandó refinanszírozási kamatlábának 3,5 százalékponttal növelt mértéke alapján kell kiszámítani – tehát az összesen 300 637,32 eurónak felel meg –, vagy pedig a Törvényszék által megfelelőnek ítélt más kamatláb alapján;
               
            
                  —
               
               
                  kötelezze a Bizottságot az a) pontban említett összeg késedelmi kamatának megfizetésére, azaz a bírság megsemmisített része utáni késedelmi kamatnak megfelelő kártérítés megfizetésére. Ezt a késedelmi kamatot az EKB alkalmazandó refinanszírozási kamatlábának 3,5 százalékponttal növelt mértéke alapján kell kiszámítani (a 300 637,32 euró összegű kártérítés után számítva, ami naponta 28,83 eurónak felel meg), vagy pedig a Törvényszék által megfelelőnek ítélt más kamatláb alapján. A késedelmi kamatot vagy azon időszak tekintetében kell kiszámítani, amely a tőkeösszeg Bizottság általi megfizetésének napján, 2019. december 11-én kezdődik, vagy azon időszak tekintetében, amely a Törvényszék ezen ügyben hozott ítéletének kihirdetésének napján kezdődik, vagy pedig a Törvényszék által megfelelőnek ítélt időpontban kezdődő más időszak tekintetében;
               
            
                  —
               
               
                  másodlagosan, semmisítse meg a Bizottság 2020. január 13-i levelét, illetve a Bizottság 2019. december 10-i elektronikus levelét, amelyekben a Bizottság megtagadta, hogy a Törvényszék T-240/17. sz. ügyben hozott ítéletét követően késedelmi kamatot fizessen a felperesek számára, és az EUMSZ 340. cikk alapján kötelezze a Bizottságot a károk megtérítésére, vagy az EUMSZ 266. cikk (1) bekezdésében foglalt követelmények értelmében fogadjon el megfelelő intézkedéseket a Törvényszék 2019. november 7-i ítéletének maradéktalan teljesítése érdekében;
               
            
                  —
               
               
                  a Bizottságot kötelezze az eljárás költségeinek viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek három jogalapra hivatkoznak.
      
                  1.
               
               
                  Az első jogalap azon alapul, hogy a Bizottságnak az EUMSZ 266. cikk (2) bekezdése és az EUMSZ 340. cikk (2) bekezdése alapján kártérítést kell fizetnie. A felperesek azt állítják, hogy a Törvényszék Campine-ítélete alapján az ítélkezési gyakorlat által értelmezett EUMSZ 266. cikk (1) bekezdése szerint a Bizottságnak az említett ítélet teljesítésére irányuló intézkedéseket illetően nemcsak a bírság tőkeösszegét kellett visszafizetnie, hanem meg kell fizetnie a szokásos mértékű késedelmi kamatot is ezen összegnek a referenciaidőszak során (azaz a felperesek általi ideiglenes megfizetés és a Bizottság általi visszafizetés közötti időszak során) elmaradt használatból eredő hátrány miatt, és a Bizottság ebben a tekintetben nem rendelkezett mérlegelési jogkörrel. Mivel a megsemmisítésről szóló ítéletnek visszamenőleges hatálya van, a Törvényszék Campine-ügyben hozott ítéletének teljesítése érdekében a Bizottság köteles késedelmi kamatot fizetni.
               
            
                  2.
               
               
                  A második jogalap azon alapul, hogy a Bizottság a megfizetendő kártérítés után fizessen késedelmi kamatot. A felperesek előadják, hogy a restitutio in integrum elve megköveteli, hogy a Bizottság a kártérítés után fizessen a bírság megsemmisített része utáni késedelmi kamatnak megfelelő késedelmi kamatot.
               
            
                  3.
               
               
                  A harmadik jogalap azon alapul, hogy a Bizottság 2020. január 13-i levele, illetve a Bizottság 2019. december 10-i elektronikus levele – amely utóbbiban a Bizottság megtagadta a késedelmi kamat fizetését – jogellenes, ezért azokat meg kell semmisíteni. A felperesek azt állítják, hogy ezek az aktusok az EUMSZ 266. cikk (1) bekezdésének és az EUMSZ 296. cikk (1) bekezdésének megsértése miatt jogellenesek.
               
            
         (1)  2019. november 7-i Campine és Campine Recycling kontra Bizottság ítélet, T-240/17 (ECLI:EU:T:2019:778).